CELEX: C2004/118/99
Language: fi
Date: 2004-04-30 00:00:00
Title: Asia T-116/04: Wieland-Werke Aktiengesellschaftin 24.3.2004 Euroopan yhteisöjen komissiota vastaan nostama kanne

30.4.2004   
            
            
               FI
            
            
               Euroopan unionin virallinen lehti
            
            
               C 118/45
            
         Wieland-Werke Aktiengesellschaftin 24.3.2004 Euroopan yhteisöjen komissiota vastaan nostama kanne
   (Asia T-116/04)
   (2004/C 118/99)
   Oikeudenkäyntikieli: saksa
   Wieland-Werke Aktiengesellschaft, Ulm (Saksa), on nostanut 24.3.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajien edustajina ovat asianajajat R. Rechtold ja U. Soltész.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa komission päätöksen (asia COMP/E-1/38.240, teollisuusputket).
            
         
               —
            
            
               toissijaisesti pienentää kantajalle päätöksessä määrättyä sakkoa
            
         
               —
            
            
               velvoittaa komission korvaamaan kantajan oikeudenkäyntikulut.
            
         Oikeudelliset perusteet ja pääasialliset perustelut
   Riidanalaisessa päätöksessä komissio katsoi, että kantaja ja viisi muuta yritystä olivat rikkoneet EY 81 artiklan 1 kohtaa ja 1.1.1994 alkaen ETA-sopimuksen 53 artiklan 1 kohtaa osallistumalla sopimuksiin ja yhdenmukaistettuihin menettelytapoihin hintasopimusten ja markkinoiden jaon muodossa teollisuusputkien markkinoilla. Komissio määräsi yrityksille sakot.
   Kantajan mukaan komissio ei ole sakkoja määrätessään ottanut asianmukaisesti huomioon kyseisten yritysten kokoa. Kantajan kokonaisliikevaihdon perusteella mitattuna sille määrätty sakko on suhteettoman korkea. Tämä merkitsee suhteellisuusperiaatteen ja komission omien suuntaviivojen loukkausta. Lisäksi tämä menetelmä saattaa huonompaan asemaan pienet ja keskisuuret yritykset ja loukkaa siten yleistä yhdenvertaisuusperiaatetta sekä sakon suuruuden yksilöllisen määräämisen periaatetta.
   Kantaja väittää myös, että sakkoa määrättäessä ei otettu riittävästi huomioon rikkomuksen taloudellista merkitystä, sillä komissio ei ole arvioinut markkinoiden suuruutta oikein. Komission rikkomuksen keston takia määräämä korotus, jonka suuruus on 10 prosenttia vuotta kohti, on niin ikään virheellisesti perusteltu.
   Kantajan mielestä komission käyttämä sakon suuruuden määrittämismenetelmä ei tyydytä oikeusvaltiollista oikeusvarmuuden vaatimusta.Erityisesti perusmäärän vahvistaminen, joka on tehty täysin irrallaan kyseisen yrityksen yksilöllisestä taloudellisesta tilanteesta ja rikkomuksen taloudellisesta merkityksestä, antaa komissiolle käytännössä rajoittamattoman harkintavallan. Asetuksen N:o 17/62 15 artikla ei enää ole oikeusvarmuuden periaatteen eli ylemmänasteisen yhteisön oikeuden kanssa sopusoinnussa. Komissio on myös vuoden 1996 avaintodistaja-asetusta soveltaessaan asettanut kantajan ilman tunnistettavissa olevaa perustetta muita yrityksiä huonompaan asemaan.